รัฐบาลไทย-ข่าวทำเนียบรัฐบาล-รัฐบาลเตรียมความพร้อมการจัดพิธีถวายดอกไม้จันทน์ และอำนวยความสะดวกประชาชน ที่มาร่วมงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ณ มณฑลพิธีท้องสนามหลวง
วันอังคารที่ 11 เมษายน 2560
รัฐบาลเตรียมความพร้อมการจัดพิธีถวายดอกไม้จันทน์ และอํานวยความสะดวกประชาชน ที่มาร่วมงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ณ มณฑลพิธีท้องสนามหลวง
รัฐบาลเตรียมความพร้อมการจัดพิธีถวายดอกไม้จันทน์และอํานวยความสะดวกประชาชนที่มาร่วมงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ณ มณฑลพิธีท้องสนามหลวง ซุ้มและวัดต่าง ๆ ในเขตพื้นที่กรุงเทพมหานคร และอําเภอในทุกจังหวัดทั่วประเทศ
วันนี้ (10 เมษายน 2560) เวลา 13.30 น. ณ ห้องประชุมอรรถไกวัลวที ชั้น 1 อาคารสํานักงานปลัดสํานักนายกรัฐมนตรี ทําเนียบรัฐบาล นายออมสิน ชีวะพฤกษ์ รัฐมนตรีประจําสํานักนายกรัฐมนตรี เป็นประธานการประชุมคณะอนุกรรมการฝ่ายรับรองและบริการงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ครั้งที่ 1/2560 สรุปสาระสําคัญ ดังนี้
ประธานแจ้งให้ที่ประชุมทราบว่า นายวิษณุ เครืองาม รองนายกรัฐมนตรี ประธานกรรมการฝ่ายจัดพิธีการงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ได้มีคําสั่งแต่งตั้งคณะอนุกรรมการฝ่ายรับรองและบริการงานพระราชพิธีถวายพระเพลิงพระบรมศพฯ เพื่อทําหน้าที่พิจารณาและดําเนินการด้านการรับรองและบริการประชาชนที่ไปร่วมพิธีถวายดอกไม้จันทน์ในพื้นที่กรุงเทพมหานคร รับรองและบริการบุคคลที่ได้รับเชิญไปร่วมในพระราชพิธีฯ ณ มณฑลพิธีท้องสนามหลวง พร้อมเตรียมการจัดสถานที่ การจัดอาหาร – น้ําดื่ม การอํานวยความสะดวกเส้นทางจราจร การแพทย์และพยาบาล ตลอดจนให้บริการสิ่งอํานวยความสะดวกอื่น ๆ ที่เกี่ยวข้องให้เป็นไปด้วยความเรียบร้อย โดยมีร่างหมายกําหนดการในพระราชพิธีถวายพระเพลิงพระบรมศพฯ และการจัดพิธีถวายดอกไม้จันทน์ของประชาชน ดังนี้
งานวันที่ 1 - เวลา 17.30 น. พระราชพิธีพระราชกุศลออกพระเมรุมาศ
ณ พระที่นั่งดุสิตมหาปราสาท ในพระบรมมหาราชวัง
งานวันที่ 2 - เวลา 07.00 น. พระราชพิธีเชิญพระบรมศพจากพระที่นั่งดุสิตมหาปราสาทไปยังพระเมรุมาศ
- เวลา 17.30 – 22.00 น. พระราชพิธีถวายพระเพลิงพระบรมศพ ณ พระเมรุมาศ
งานวันที่ 3 - เวลา 08.00 น. พระราชพิธีเก็บพระบรมอัฐิ ณ พระเมรุมาศ
งานวันที่ 4 - เวลา 17.30 น. พระราชพิธีพระราชกุศลพระบรมอัฐิ ณ พระที่นั่งดุสิตมหาปราสาท
งานวันที่ 5 - เวลา 10.30 น. พระราชพิธีบําเพ็ญพระราชกุศลและเชิญพระโกศพระบรมอัฐิขึ้นประดิษฐานพระวิมาน บนพระที่นั่งจักรีมหาปราสาท
- เวลา 17.30 น. พระราชพิธีบรรจุพระบรมราชสรีรางคาร
ณ วัดราชบพิธสถิตมหาสีมาราม และวัดบวรนิเวศวิหาร
นอกจากนี้ที่ประชุมได้รับทราบ การจัดพิธีถวายดอกไม้จันทน์ของภาคประชาชน จะดําเนินการทั้งในกรุงเทพมหานคร จังหวัดและอําเภอทั่วประเทศ ตลอดจนในต่างประเทศ ดังนี้
ในส่วนกลาง จะจัดตั้งซุ้มขนาดใหญ่สําหรับประชาชนถวายดอกไม้จันทน์ในพื้นที่บริเวณใกล้เคียงท้องสนามหลวง จํานวน 12 ซุ้ม ได้แก่ ข้างกองสลาก (เดิม) จํานวน 2 ซุ้ม สวนสันติชัยปราการ ฐานทัพเรือกรุงเทพ (กองทัพเรือ) สวนเฉลิมพระเกียติ 72 พรรษา (สวนรถไฟ) ของโรงพยาบาลศิริราช ปิยมหาการุณย์เชิงสะพานพระราม 8 (ฝั่งธนบุรี) ลานปฐมราชานุสรณ์ สะพานพุทธยอดฟ้าฯ ลานเซ็นทรัลเวิล์ด (สตช.) กองบัญชาการกองทัพบก (กองทัพบก) หน้าลานสนามศุภชลาศัย (กรมพลศึกษา) วัดเทพศิรินทราวาส ราชวรวิหาร และวัดบวรนิเวศวิหาร พื้นที่ตามมุมเมือง จํานวน 4 ซุ้ม ณ หน้าอินดอร์สเตเดี้ยมหัวหมาก ศูนย์เยาวชนกรุงเทพมหานคร (ไทย – ญี่ปุ่น) ศูนย์กีฬาเฉลิมพระเกียรติ และสวนหลวง ร. 9 รวมทั้งจัดตั้งซุ้มขนาดกลาง จํานวน 23 ซุ้ม ณ บริเวณถนนสมเด็จพระปิ่นเกล้า จํานวน 4 ซุ้ม ถนนราชดําเนินกลาง จํานวน 4 ซุ้ม ถนนราชดําเนินนอก จํานวน 6 ซุ้ม ถนนหลานหลวง จํานวน 3 ซุ้ม และตามวัดต่าง ๆ จํานวน 6 ซุ้ม โดยมีกรุงเทพมหานครและหน่วยงานที่เกี่ยวข้องเป็นหน่วยงานหลักในการดําเนินงาน
ทั้งนี้ ในส่วนภูมิภาค จังหวัดและอําเภอจะจัดพิธีในทุกจังหวัดและทุกอําเภอ โดยจังหวัดและอําเภอเมืองจะจัดพิธีร่วมกัน มีกระทรวงมหาดไทยเป็นหน่วยงานหลักในการดําเนินงาน และในต่างประเทศ จะจัดพิธีในพื้นที่สถานเอกอัครราชทูตไทย สถานกงสุล และวัดไทยในต่างประเทศ โดยมีกระทรวงการต่างประเทศเป็นหน่วยงานหลักในการดําเนินงาน
พร้อมกันนี้ ที่ประชุมได้รับทราบการให้บริการและอํานวยความสะดวกในงานพระราชพิธีฯ ซึ่งรัฐบาลได้มอบหมายให้หน่วยงานที่เกี่ยวข้อง เช่น กระทรวงสาธารณสุข กระทรวงกลาโหม กรุงเทพมหานคร จัดเตรียมหน่วยแพทย์และพยาบาลไว้คอยบริการตามสถานที่ต่าง ๆ พร้อมทั้งหน่วยงานทุกภาคส่วนเตรียมการ จัดอาหาร น้ําดื่ม และรถสุขา เพื่ออํานวยความสะดวกและดูแลประชาชนผู้ไปร่วมพิธีให้ได้รับความสะดวกอย่างทั่วถึง
***************************
กลุ่มประชาสัมพันธ์และเผยแพร่ สํานักโฆษก